Al levr-mañ zo unan eus ar re em eus lennet an aliesañ abaoe m'on gouest da lenn. Gant va breur e sellemp ouzh ar skeudennoù hag e lennemp ar pennadoù a gavemp dedennus : seblantout a rae deomp e oa pep tra e-barzh evit bevañ evel Robinson war un enezenn didud, pe c'hoazh evel ar Robinsoned a vro-Suis a blije deomp kalz.  Kaligrafiet eo bet gant ar skrivagner penn-da-benn ha skeudennaouet gantañ ivez : bamet e oamp dirak e ampartiz, sklaer eo e skritur eus ar penn kentañ betek ar fin gant nebeut tre a gemmoù, ur souezh !  Ur skouerenn anezhañ em boa adkavet e levraoueg va zad un nebeut bloavezhioù 'zo ha kavet em eus farsus kenañ e adlenn !  Un hentenn evit hippied eo… Mont a ra war gement tachenn a zo da ziskouez penaos en em zibab e-unan, kaout an diazezoù d'en em dennañ gant e di, e liorzh, ar fardañ boued, al  louzaouiñ, ober war-dro al loened… a bep seurt loened, ret eo gouzout : desket e vez ennañ penaos lartaat maligorned gant bleud en ur voest, a-benn debriñ anezho war-lerc'h ! Diazezoù ar gwilioudiñ er gêr, yoga, astrologiezh pe astronomiezh : gwelout a reer ar pezh a gave pouezus hon tud a "zistroe d'an douar" ! Deuet da vras em eus implijet dreist-holl an displegadennoù diwar-benn ar gwriat pe ar boutaouiñ ; n'ez a ket pell met reiñ a ra ur soñj eus ar pezh a c'heller ober. Unan eus ar pennadoù farsusañ war ma  meno eo an hini ma tiskouezer penaos kivijañ krec'hen loened   Aet eo an traoù war-raok war tachennoù 'zo : ar privezioù sec'h da skouer, gwelloc'h eget pod-kambr Massacrier a gav din… A-hend-all e tisalian deoc'h heuliañ e rekipeoù keginañ ha n'em bije ket kalz muioc'h a fiziañs en e louzeier eget en reoù Loeiz ar Floc'h… Met mat eo atav al levr da lakaat an nen da hunvreal, ur seurt  oberenn arz eo ouzhpenn bezañ un testeni eus un amzer ma vage kalz a dud hunvreoù a seurt-se ! Ma n'ho peus ket ar chañs da vezañ un hippie kozh pe mab unan e c'hellit "follennata" anezhañ penn-da-benn war ar rouedad : amañ ; gant e lizherennoù brav, e dresadennoù hag all… ha marteze e vezoc'h kurius da c'houzout petra eo deuet an aozer da vezañ, pe ar pezh a lavar an dud diwar-benn e levr. Dreist eo.